ihs | l'homilia del Marc: de maig 2007\nPublicat per Marc Vilarassau a 7:56 a. m. Cap comentari:\nHOMILIA DG-PQ-C07 L’ASCENSIÓ DEL SENYOR\nSIGUES NÚVOL, MY FRIEND (Ac 1,1-11; Lc 24,46-53)\nDesprés de tres anys i quaranta dies d’haver conviscut amb els deixebles, Jesús se’n va, endut per un núvol. ¿Què vol dir això? ¿Quin és el sentit d’aquest fi de festa?\n¿Una cortina de fum?\nPer a alguns, com l’André, el núvol pot ser el símbol d’un Déu il·lusori i fantasiós. Un cop acabada la funció, cau el teló, punt i final. No espereu res més perquè no hi ha res més, tornem a la crua realitat. Déu s’ha mostrat i ara torna al seu amagatall. Déu juganer, amant dels misteris i les cortines de fum. En definitiva, un Déu que il·lusiona els homes per un instant, però que desapareix quan més el necessiten. Si és Déu, ¿per què no es mostra d'una vegada i deixa de jugar a la puteta i la Ramoneta (amb perdó)? Si és Déu i ens estima, ¿com és que té tantes coses a amagar-nos? ¿És un envejós? Això no seria digne de Déu. Potser Déu no existeix i és per això que té molt a amagar, perquè en realitat no hi ha res a mostrar. El núvol, ¿no serà la cortina de fum que serveix de tapadora a un Déu inexistent?\nUn núvol, no una nebulosa\nEl núvol de l’ascensió no és d’aquest tipus de núvol. És el núvol que planava sobre les aigües abismals el primer dia de la creació, com un presagi de l’acte diví que havia de separar la llum de les ombres, l’ordre del caos i la paraula del silenci. És el núvol que va conduir els jueus pel desert... És el núvol a l’interior del qual Moisès podia parlar amb Déu cara a cara... És el núvol que reposava sobre l’Arca de l’Aliança... És el núvol que va endur-se’n el profeta Elies... És el núvol del què surt la veu del Pare en el baptisme de Jesús: “aquest és el meu Fill, l’estimat, escolteu-lo”... És el núvol de l’Ascensió... I és el núvol en el què vindrà el Fill de l’home a la fi dels temps...\nConclusió immediata: l’objectiu d’aquest núvol no ha estat mai tapar, sinó revelar, mostrar, ensenyar i manifestar. Tot el contrari d’una cortina de fum o d’un teló que baixa. Déu no juga al cuita a amagar, més aviat esvaeix el fum i esquinça el vel del temple, perquè el veiem, però no com nosaltres ens el voldríem representar, sinó tal com és.\nEl núvol de la shekinà\nEncara més. Aquest núvol porta un nom en hebreu: la “shekinà”, és a dir, la “presència de Déu”. La presència de Déu està representada a la Bíblia com un núvol. D’aquí podem extreure també unes quantes conclusions. Per començar, el núvol és un intermediari entre el cel i la terra. El núvol està format per l’aigua de la terra i l’aire del cel. Mirant només el cel podem ensopegar i mirant només la terra podem quedar miops. Mirant només el cel podem quedar enlluernats i mirant només la terra podem quedar aclaparats. Gràcies al núvol, no quedem enlluernats quan mirem Déu i no quedem aclaparats quan mirem la terra.\nSegona conclusió: es tracta d’un núvol que toca terra, que no sobrevola la nostra terra a vista d’ocell, des d’on es veu sempre tan esplendorosa. Jesús ressuscitat no s’amaga en el núvol de la divinitat per quedar-se més amunt i més lluny dels homes, sinó per quedar-se més a prop i més endins del que mai havia estat... Sant Lleó Magne diu el següent: “Crist, quan va davallar al món, no abandonà el Pare i, quan pujà al cel, no abandonà els deixebles”, i afegeix encara “Crist va començar d’una manera inefable a ser més present, ara, quan ho era per la divinitat, que abans, quan ho era per la humanitat.” Qui entra en el núvol de la presència divina, torna a la realitat d’una manera encara més encarnada, estimant la terra i els qui l’habiten més que mai.\nSigues núvol, my friend\nEncara una darrera conclusió: en el núvol, Déu només es deixa entreveure, no es deixa fàcilment representar. L’home vol tenir Déu a l’abast, vol modelar-lo amb les seves mans, com es modelen l’or i la plata, o els diners i les imatges tridimensionals, que pel cas no hi ha massa diferència. Déu no aprecia massa les imatges que l’home fa, perquè Déu aprecia massa la imatge que l’home és. Nosaltres no hem de fer-nos imatges de Déu, sinó que hem d’esdevenir la seva imatge, el tabernacle de la seva presència en el món. Aquest és el missatge que volen fer entendre els homes vestits de blanc als deixebles: "Homes de Galilea, ¿per què us esteu mirant al cel." No busqueu Déu en el núvol, sigueu vosaltres el núvol de la presència de Déu en el món.\nParafrasejant un recent spot publicitari diríem: “no miris el núvol, sigues tu el núvol, my friend.”\nPublicat per Marc Vilarassau a 10:07 a. m.\nELOGI DE LA DISTÀNCIA (Jn 14,23-29)\nAl Josep Maria i la Teresa els marxa un fill a estudiar a Barcelona el curs vinent. És el primer fill que els marxa de casa. No els resulta fàcil de fer-se a la idea, no estan acostumats a tanta distància, porten tants anys junts... Igual que Jesús i els deixebles: portaven tant de temps junts, compartint-ho tot, que ara costa d’assumir la distància. Tanmateix “si m’estimeu, us alegrareu de que marxi”. ¿I això com es menja?\nEl Ressuscitat prepara els seus per a la distància. Sense distància, no hi ha personalitat ni llibertat. Sortir del ventre de la mare és la primera distància que salvem amb més o menys dramatisme. Separar-se del seu pit, la segona. Deixar anar les seves mans i donar solet les primeres passes, la tercera. Passar del xiscle a la paraula, la quarta. I així, distància rere distància, anem prenent forma humana, la nostra, personal única i intransferible.\nL’amor també demana distància, un espai pel reconeixement de l’altre en tant que diferent i complementari. T’estimo perquè ets com ets i no perquè et sembles tant a mi. Cal anar passant de l’amor fusional a l’amor gratuït, de l’amor adolescent a l’amor adult. Es tracta d’un pas dramàtic, que fa mal, que es viu sovint com una pèrdua. Només a cop passat es reconeix el benefici de la distància.\nEstem immersos en el temps pasqual, el temps que va de la resurrecció de Jesús a la seva ascensió, quaranta dies en què Jesús ressuscitat s’apareix als seus deixebles i els prepara per a la distància. Aquests quaranta dies són com l’adolescència de l’Església, temps per anar passant de l’amor fusional a l’amor gratuït. De la intimitat del cenacle, al brogit de la plaça pública. De la presència càlida del mestre, a la seva absència punyent, però creativa. És la lenta i pacient gestació apostòlica de l’Església, com una llavor que cal assaonar amb delicadesa. Érem deixebles i ara som apòstols, enviats en el seu nom.\nUna asímptota és una corba que tendeix infinitament a una tangència que no arriba mai. Vivim en una societat asimptòtica, que tendeix a l'infinit, tot i sabent que a l'infinit no hi ha res. Em comentava avui el Manolo que ha sortit un disc dur amb capacitat d'un Terabyte, és a dir, mil Gigabytes. Abans d’ahir un Giga ens semblava una immensitat inesgotable... I agafeu-vos perquè després del Terabyte ve el Petabyte - Exabyte - Zettabyte - Yottabyte - Kibibyte - Mebibyte - Gibibyte - Tebibyte - Pebibyte - Exbibyte - Zebibyte - Yobibyte… La corba és vertiginosa. ¿I què es pot fer amb un Terabyte? Doncs emmagatzemar més música, més vídeos, més fotos, més jocs, més programes, més imatges... ¿Per què? No hi ha perquè; la pregunta correcta és ¿fins a quant? i la resposta és fins a l'infinit.\nLa nostra fe no és asimptòtica. Tendim a Jesucrist. Ell és l'infinit amor de Déu manifestat en una carn finita i mortal. La seva història ens pertany com a penyora i com a promesa. Com a penyora d'una vida que ha vençut la mort a força d'estimar. Com a promesa d'una plenitud que ja comença a fermentar la nostra història. Jesucrist és l'Alfa i l'Omega, l'origen i l'horitzó de les nostre vides finites i mortals. Ja ha vingut, però tornarà. No hi ha millor i més breu compendi de la nostra esperança.\n¿Quan tornarà? No és tracta de saber el dia i la hora, no és una qüestió de calendari, és una qüestió de plenitud. Esperem la glorificació de la humanitat sencera, és a dir, la humanitat que s'emmiralla en Déu i li diu: "Tu m'estimes, ergo sóc". El punt més elevat de l’evolució humana no és l’home cibernètic, macrobiòtic o psicotrònic, sinó l’home que estima fins a l’extrem. Jesús és el punt més elevat de l’evolució humana i esperem que algun dia tots hi arribarem, no asimptòticament, sinó definitivament.\nPer això, encara que cadascú de nosaltres defalleixi, l’Església no defalleix, perquè està fonamentada en la lenta i pacient pedagogia del Ressuscitat que ha preparat la seva Església per a la distància i li ha donat l’Esperit Sant per anar preparant el seu retorn gloriós. Enmig de l’aparent foscor de les nostres vides, l’Esperit Sant ens dóna la creativitat necessària per interpretar el missatge de Jesús en cada moment històric i ens dóna la força per a portar-ho a la pràctica. I tot això sense estalviar-nos desavinences ni discussions, perquè la comunió és el fruit d’un amor que, lluny de fagocitar la distància, la reconeix i la converteix en el seu terreny propici. Va passar al concili de Jerusalem l’any cinquanta i va tornar a passar ara fa quaranta anys al Concili Vaticà II. ¿Qui gosa pensar que no pot tornar a passar en els nostres dies?\nPublicat per Marc Vilarassau a 8:00 p. m. 2 comentaris:\nLA MEVA MARE (Jn 13,31-35)\nLa meva mare està malalta, pateix d’una malaltia incurable: l’edat. És allò que passa quan el passat és inversament proporcional a la memòria. La cosa és tan greu que sovint no em reconeix, em mira amb uns ulls buits i pregunta qui sóc, a mi, ¿us ho imagineu?, el seu fill, nascut de les seves entranyes. És dur, però és la meva mare i me l’estimo.\nA la meva mare li cau la bava per la comissura dels llavis, jo la hi netejo i li faig broma: “bavosa, més que bavosa.” Jo plorava quan era petit, ella ara m’esbronca, però és la meva mare i me l’estimo. Cada vegada que l’acompanyo a l’ambulatori, recordo les hores que va passar ella a la sala d’espera del dentista quan jo era petit, intento fer el recompte però no em quadren els números, sempre surto perdent.\nA estones la meva mare recupera sobtadament la lucidesa i diu unes coses que surten de vés a saber quin racó de l’ànima: "¿et penses que sóc tòtila o què? ¿creus que no me n’adono?" i comença a parlar amb una clarividència que em deixa corprès. Amb ella aprenc coses que no aprenc en els llibres, perquè és la meva mare i me l’estimo.\nSovint, m’entretinc a recórrer els replecs de la seva pell flonja i m’hi reconec en tots i cada un d’ells, el replec de la tendresa, el replec de la constància, el replec del servei, el replec del consell... les seves mans són un llibre sagrat, amb capítols i versets, que m'han transmès la vida com una bona notícia. Malgrat estigui una mica rebregada, és la meva mare i me l’estimo.\nSí, l’Església és la meva mare, per això quan els meus amics em diuen que la porti a una residència, que allà la tindran ben cuidada i que jo no estaré tan lligat, total, ella no se n’adona de res, els responc que ni puc ni vull deixar-la, perquè sense ella perdo la memòria i el seu sentit, perdo la història i el seu brogit, perquè és la meva mare i me l’estimo.\nEl Sisco em va dir una frase l'altra dia què, passada per l'evangeli d'aquest diumenge, m'ha inspirat aquesta homilia. La veritat és que la frase en sí no té res d'especial, jo diria que és d'una obvietat espaordidora, però vet ací que m'ha fet pensar i, més que res, m'ha fet pregar: "Marc, l'Església fa aigües." El Sisco té raó, l'Església, en el nostre món emancipat, autònom i laic fa aigües. El canvi de paradigma està sent especialment cru per l'Església catòlica en aquestes latituds que en diem occidentals, ¿per què no hauríem de reconèixer-ho amb una relativa serenor? Ara, més que mai, notem la sotragada, perquè la sotragada la notes més quant més atrotinat està el vehicle.\nDoncs sí, amic Sisco, ara començo a estimar més que mai l'Església com a mare, ara que no tinc cap més coartada, ara que sembla que fa aigües per tots costats. Per tots costats, menys per un. Des dels inicis, l'Església és la mare que ha guardat i ha proclamat fidelment el manament de l'amor, el seu tresor més preuat, l'únic que la salvarà de totes les seves misèries. Només això justifica la seva existència i només això n'assegura la seva pervivència malgrat ara faci aigües.\nNo convé fer llenya de l'arbre caigut, quan el tronc amaga rebrots que poden brostar amb una sàvia que sempre és nova. Hem de fer tot el possible per a fer creïble i respectable la nostra fe i la nostra Església, és ben cert, però ara més que mai estem obligats a confrontar-nos amb l’única estratègia que és realment eficaç i que resisteix totes les sotragades per fortes que semblin: "per l'estimació que us tindreu entre vosaltres, tothom coneixerà que sou deixebles meus."\nL'Església, la meva mare, pot ser vella, però el manament que la sosté és ben nou.\nPublicat per Marc Vilarassau a 5:11 p. m.


Intercepten dos camions que abocaven 20 tones de residus a la Canyada, Paterna - À Punt\nIntercepten dos camions que abocaven 20 tones de residus a la Canyada, Paterna\nLa intervenció s'emmarca en les actuacions de reforç policial per a combatre el depòsit d'abocaments il·legals al municipi\nIntercepten dos camions que abocaven 20 tones de residus a Paterna / Ajuntament de Paterna\n26 d'octubre 2021 - 16:16\nLa Unitat de Medi Ambient de la Policia Local de Paterna ha interceptat dos camions quan els seus ocupants abocaven 20 tones d'enderrocs il·legals en una zona boscosa de la partida del Rabosar, a la Canyada.\nEl reforç policial destinat a combatre els abocaments il·legals al terme municipal ha permés interceptar i denunciar quatre individus que resideixen a la localitat i que, pel que sembla, fa temps que deixaven els enderrocs en aquesta zona.\nEls quatre homes han sigut denunciats per abocament en una zona rústica de conformitat amb la llei de la Generalitat 10/2000 de residus, que contempla per a aquests fets multes superiors als 3.000 euros. Aquesta quantia podria incrementar-se en cas de comprovar que són reincidents en el mateix delicte.\nAixí mateix, els dos camions utilitzats per al trasllat i depòsit d'enderrocs també han sigut multats per tindre la ITV caducada, i un d'aquests ha quedat immobilitzat per orde de la DGT.\nLa intervenció s'emmarca en les actuacions de reforç policial que s'estan duent a terme a Paterna per a combatre el depòsit d'abocaments il·legals al terme municipal, i se suma al tancament al trànsit rodat d'uns setanta camins georeferenciats com a zones afectades per abocaments o susceptibles de convertir-se en punts incontrolats.\nLa #PolicíaLocal ha interceptado a dos camiones que llevaban semanas vertiendo #escombros en una de nuestras zonas boscosas\nMás de 20.000 kg de #vertidos ilegales\nSeguimos trabajando para proteger nuestro #planeta y en particular nuestra ciudad#PaternaNeta #PaternaLovers 💚🔥 pic.twitter.com/mwhxuOvAMC\n— Juan A. Sagredo Marco 🔥 (@SagredoMarco) 26 de octubre de 2021


El món de Mariona i la síndrome de Williams: de març 2010\nEdgar Vinyals, integrador social de 24 anys, ens explica al programa "Singulars" com desenvolupen la inclusió social mitjançant l'associació Sarau. A més a més, mostra un curt documental d'una sortida a una discoteca d'un grup de persones amb discapacitat. Tot i que ell explica que aquestes activitats estan obertes a tothom. L'associació és molt jove i actualment són autofinançats.\nL'enllaç el teniu aquí "Singulars" .\nTambé ens explica la seva vida personal amb un passat problemàtic amb les drogues i la seva relació amb la medicació, ell mateix va ser diagnosticat amb un trastorn bipolar, ens relata com ho va fer per tirar endavant la seva vida.\nL'Edgar acaba parlant de la mirada amb la qual podem ajudar o incapacitar a les persones. El posicionament que adoptem en certs col·lectius, i ens recorda que és aquesta mirada on comença l'estigma cap aquest grup.\nPublicat per Carolina Martí a dimecres, de març 10, 2010\nEtiquetes de comentaris: associació oci Festiu Sarau, lleure, Singulars, TV3


S’uneix a la comunitat de Poblenou Urban District un nou espai d’oci i gastronomia al barri! Camping Barcelona, un projecte que busca replantejar l’ús de l’espai públic com a lloc comú. Al Parc del Poblenou, entre el cementiri i la platja, obre les portes el projecte gastro – cultural que ha arrasat entre la comunitat de Buenos Aires, on el projecte va començar i ja porta cinc anys d’èxit.\nAl parc, amb pistes de bàsquet i vòlei, al carrer Carmen Amaya, entre Llacuna i Badajoz, ja existia l’estructura d’un xiringuito urbà que portava abandonat una eternitat. Un petit cubicle i unes quantes taules gastades per la llum solar, demanaven a crits algú que li donés una nova vida a aquest espai de la ciutat.\nCamping busca portar el seu model de servei a la comunitat de Barcelona. I ha vingut per quedar-se: amb la intenció d’obrir els 365 dies de l’any, llevat que el temporal ho impedeixi, Camping vol ser punt de trobada per a tots aquells que busquin un oasi a la ciutat on gaudir de l’aquí i l’ara, ja sigui en companyia o solitud, practicant esport o simplement gaudint del dolce far niente.\nCamping neix a Buenos Aires, amb la idea de crear un espai urbà que permetés reviure l’esperit dels campaments d’estiu o de l’experiència de ser un escolta. Aquests moments en la infància es perfilen com a contextos d’unió, obertura i consciència social, a més de crear un gran vincle amb la natura. Tots aquests punts clau llocs en el context d’un campament urbà, un bar a l’aire lliure, fan de Camping una proposta única.\nA Buenos Aires porta cinc anys creant una comunitat a través d’una proposta gastronòmica senzilla i de qualitat, cohesionant als seus membres a través de la música amb concerts gratuïts i la potestat total d’escollir quina melodia sona a Camping a través d’una app. Directrius senzilles que han aconseguit enamorar el públic local.\nA Barcelona busquen exportar l’ànima del projecte i que es creï la seva pròpia comunitat. Amb el mateix concepte de carta senzilla i de qualitat, i l’opció d’escollir la música que sona en el lloc, Camping no busca reproduir l’èxit de la seva ciutat natal, sinó brindar espai perquè es desenvolupi a través de la seva nova comunitat a Barcelona .\nEs tracta d’un projecte verd que busca ser 100% sostenible. Tot el seu sistema de parament (plats, coberts, gots …) està pensat perquè sigui zero waste. A més, compten amb un seguit de materials que presten per a realitzar activitats esportives com pilotes de futbol, bàsquet, raquetes de pin pon o material per jugar a vòlei. També presten mantes de picnic per si ve de gust prendre el sol a la gespa, sense danyar l’entorn.\nCamping utilitza material zero waste per ser 100% sostenible.\nA més, des de la seva arribada tenen voluntat de ser KM.0 comptant entre les seves files només amb productes locals. Des de la seva imatge gràfica per Hey studio (Poblenou) fins als seus productes de consum: com l’Orxata de l’Tio Che (Poblenou), el cafè de Cafeteria Industrial (Poblenou), els gelats de De la cream (Eixample), vins naturals de Catalunya i amb una carta reduïda però cuidada al màxim perquè l’oferta de Camping sigui d’extrema qualitat.\nAmb els ulls posats en la temporada 2019/2020, Camping espera que la comunitat barcelonina es formi a través de propostes culturals, esportives i artístiques de qualitat. Volen ser els creadors de l’excusa perfecta per gaudir de l’espai verd urbà compartit afegint elements que dinamitzin la comunitat local.\nEl projecte no gira al voltant de Camping, sinó de les persones que vénen a gaudir de Camping. T’uneixes a ells?\nEdge Brewing uneix forces amb els herois gourmet de menjar del carrer A Tu Bola, per organitzar una nit maridatge… Més →\nMalbaratament: taller infantil\nEspais\t/ Art\t/ Gastronomia\tFa 7 mesos


Les espiroquetes són un fílum de bacteris gram negatius, quimioheteròtrofs, prims, llargs, flexibles i de forma helicoidal (bacteris espirals). Tenen una longitud entre 5-500 nm, i un diàmetre al voltant de 0,1-0,6 nm i morfològicament es caracteritzen per estar constituïdes, en la seva major part, pel cilindre protoplasmàtic, que comprèn la regió delimitada per la membrana plasmàtica i la paret cel·lular, i per estar rodejades per una beina externa observable en preparacions tenyides de forma negativa. Les espiroquetes són mòbils gràcies a la presència d'endoflagels o filaments axials units als pols de la cèl·lula que amb llur moviment coordinat al voltant del cilindre protoplasmàtic permeten l'encorbament i el desplaçament d'aquests bacteris. Solen estar relacionades amb medis aquosos, ja sigui en les seves formes lliures o en les seves formes patògenes, i poden causar importants malalties en homes i animals, entre les quals cal destacar la sífilis provocada per Treponema pallidum.\nTreponema pallidum és l'espècie més coneguda d'aquest gènere, ja que és l'agent causant de la sífilis, una malaltia infecciosa de transmissió sexual. La morfologia de T. pallidum difereix de les altres espiroquetes pel fet de no tenir una forma helicoidal, sinó més aviat una forma d'ona plana, englobat amb una càpsula de glucosaminoglucans. A la natura, T. pallidum només es troba en humans, encara que s'ha aconseguit produir infeccions artificials en micos i conills. La infeccioó per T. pallididum provoca l'aparició d'uns xancres característics a la zona genital i bucal que emeten exsudats en ser pressionat i que poden curar-se espontàniament o derivar cap a diagnòstics més greus de la sífilis. T. pallidum és una espècie molt sensible a la calor i es caracteritza per la dificultat de ser cultivada al laboratori.\nObtingut de «https://ca.wikipedia.org/w/index.php?title=Espiroquetes&oldid=28269584»


Arrenca la contesa més disputada al bastió 'taronja'\nGili diu que tenen expectatives positives i Aleix confia en el suport dels electors a la continuïtat\nLa campanya electoral escaldenca es presenta disputada després de vuit anys d’hegemonia de Demòcrates i dels dos mandats precedents del polític que el 2011 va bastir i liderar el projecte taronja per fer el salt al Govern, Toni Martí. Les eleccions generals de l’abril van remoure el tauler i Rosa Gili admetia ahir, després d’haver penjat el primer cartell electoral, la força que li dona la victòria a la territorial: “És veritat que ningú no donava gaire cosa per nosaltres, no érem els favorits, ara sembla que la gent ens veu realment més a la cursa, això ens anima molt\nPuc estar d'acord amb qualsevol plantejament com per exemple.. Renovar cares etc. Pero Mai per l'edat! Precisament, en principi, l'edat es un plus per l a saviesa i experiència de vida. Massa joves.. Hi ha massa ambició i el perill real de que la política esdevé un modus vivendi. Axó si, jo només deixaria fer dos mandats... I cap a casa, sinó s'estableix corrupció i/o abús de poder, d'una o altra manera.\nUn senyor jubilat no sembla la millor opció per a una parròquia que té una imatge jove. Potser és una persona molt preparada (i/o arrastra molts vots), però em costa entendre que no hi haguessin d'altres persones igualmente de preparades i algo més joves. Sort de totes formes!\nLes formacions inicien la campanya per les comunals amb la penjada de cartells


ELS ULLS DELS HOMES MENTIDERS. COCA VILLALONGA, JORDI. 9788417188405 La Memòria ´\nA finals del 1965, lErnest entra a la vella Universitat de Barcelona ple dincerteses. Pertany a una família burgesa, poruga i connivent amb el franquisme, però ell es mou indecís en els laberints de la clandestinitat que acaba de descobrir. Pertorbat per la intensa atracció incestuosa que sent per la seva mare i fascinat per un grup de teatre que viu al marge de la legalitat, lErnest acumularà estímuls culturals de tota mena. El mític Maig del 68 també és un imant poderós i, de sobte, el 1969, fuig de Barcelona. A París coneix la Dorothy, explora els camins de la llibertat, pren consciència dels trasbalsos que ha viscut, i ens en deixa testimoni.\nLassassina repressió franquista, els primers atemptats dETA, la Caputxinada, la meravellosa aventura teatral de La Pipironda, els intel·lectuals que escrivien lenciclopèdia Espasa\nEls ulls dels homes mentiders observen la ciutat.\nJordi Coca (Barcelona, 1947) és un referent de les lletres catalanes de les últimes dècades i ha obtingut els premis més remarcables de la nostra literatura. Mentre lErnest de la novel·la fugia a París, ell coneixia Joan Brossa i començava a escriure en català esperonat per Miquel Martí i Pol.\nVista previa: ELS ULLS DELS HOMES MENTIDERS


Tot esperant el nou avió de passatgers xinès - Diari de Girona\nTot esperant el nou avió de passatgers xinès\npau morata 04.05.2019 | 00:58\nTot esperant el nou avió de passatgers xinès Diari de Girona\nQuan els dos tràgics accidents dels avions del model Boeing 737 Max encara romanen en la memòria popular i en el món dels viatges degut a la paralització cautelar de totes les unitats d'aquest model, vull comentar aquí el canvi que d'aquí pocs mesos, potser un any, s'hauria de produir –si no hi ha més retards– en el sector del transport aeri de passatgers amb l'arribada al mercat del model d'avió xinès equivalent a l'esmentat Boeing així com al gran competidor del nord-americà de la firma Airbus, l'A320 Neo. Un projecte amb més de deu anys de feines.\nEn les últimes dècades el sector de la construcció aeronàutica ha estat dominat en un règim gairebé de duopoli per les dues gegants. Tot i haver-hi altres fabricants, com ara la canadenca Canadair i la brasilera Embraer, aquestes no són competidores importants. A banda del fet que Embraer ha estat en el punt de mira de Boeing i més tard o més d'hora probablement acabarà absorbida. De la mateixa manera que al seu dia ho va ser McDonnell Douglas. Hi ha, també, un avió rus que sembla no estar mal construït però que ha caigut en desgràcia per la deixadesa en el servei postvenda i de manteniment per part del constructor, la qual cosa ha portat a fer que sigui residual i rebutjat fins i tot per les companyies que l'havien comprat o havien encarregat alguns. També puc esmentar el projecte que fa anys va posar en marxa la japonesa Mitsubishi, però sembla que no té gaire futur.\nTorno, doncs, a l'avió xinès. El seu nom és C919, i es troba en fase de vols de prova de les primeres unitats per tal d'introduir les modificacions que amb aquestes proves es van detectant com a necessàries de cara a, finalment, poder superar els requisits que tant l'Administració Federal d'Aviació dels Estats Units com l'Agència Europea de Seguretat en l'Aviació tenen establerts i consensuats. És una convenció internacional per poder donar el certificat de navegabilitat de qualsevol avió nou.\nEl primer vol experimental de l'avió xinès es va produir fa dos anys, concretament el 5 de maig de 2017. Des d'aquell dia, les fàbriques de components i la línia d'assemblatge han treballat de valent per poder tenir a punt els sis avions que està previst siguin sotmesos a 4.200 hores de vols de prova i verificació d'un total de 729 elements de l'avió. A finals d'aquest any, segons les previsions, als tres que ja fan vols de prova en condició de prototips se n'hauran afegit tres més que es troben en producció: un gairebé acabat, en línia d'assemblatge, i dos més en fabricació de peces. Aquests ja incorporaran les modificacions introduïdes en els tres primers prototips. Uns prototips sotmesos a modificacions durant dos o tres mesos i entre els primers vols i els segons. La seguretat és l'objectiu primer, i després la resta dels aeronàutics de tipus tècnic i els comercials.\nSi tot funciona bé –ningú vol posar la ma al foc– al gener de 2020 l'avió xinès podria rebre el certificat abans esmentat i accelerar la producció en sèrie per satisfer una demanda que ja és de més de 800 avions, sumant les comandes de gairebé trenta companyies d'aviació de la Xina i algunes estrangeres a més de grans empreses que es dediquen a llogar avions a les aerolínies que no en compren.


S’inicien les obres del campanar de la Seu Vella\nper Redacció - Fotografia: Laura Biela 12/12/2012 00:00h\nS’inicien les obres del campanar de la Seu Vella| Redacció - Fotografia: Laura Biela\nEstà previst que les obres del campanar de la Seu Vella durin uns 10 mesos. Avui s’ha començat a fer els treballs previs i en els propers dies es començarà a instal·lar la bastida per poder començar la intervenció. Aquestes obres van a càrrec del Ministeri de Cultura i tenen un pressupost de prop de 723.000 euros.\nA l'inici de les obres hi han assistit la subdelegada del Govern a Lleida, Inma Manso; el director del Consorci de la Seu Vella, Pep Tort; el delegat territorial del Govern de la Generalitat, Ramon Farré; representants de l’empresa Natur System, adjudicatària de les obres; així com la primera tinent d’alcalde de l'Ajuntament de Lleida, Marta Camps, qui ha estat acompanyada pel tinent d’alcalde i regidor de Benestar Social, Josep Presseguer, i el regidor de Turisme, Fèlix Larrosa.\nDurant la visita, Camps ha destacat la importància d’aquesta inversió en el monument i ha explicat que el Consorci del Turó de la Seu Vella, que formen l’Ajuntament de Lleida i la Generalitat, proposarà a l’Estat que completi l’actuació del campanar amb la recuperació de les campanes i l’adequació de les terrasses, que es podria dur a terme amb la diferència de diners que s’ha aconseguit entre la licitació de l’obra, que era d’1 milió d’euros, i l’adjudicació final.\nPer la seva banda, Manso ha destacat que aquesta actuació "és realment significativa i important donat que es tracta del monument més emblemàtic de la ciutat i s’afegeix al conjunt d’actuacions i iniciatives que des de la Subdelegació s’estan duent a terme per sumar esforços a la declaració del Conjunt Monumental del Turó de la Seu Vella com a Patrimoni Mundial".\nDemanen iniciativa privada\nEl delegat del Govern a Lleida, Ramon Farré, ha aprofitat l'acte per fer una crida a la iniciativa privada perquè, tot i la situació econòmica de recessió actual, col·labori a través de patrocinis en el finançament de les obres de manteniment i rehabilitació del conjunt monumental de la Seu Vella de Lleida. Farré, que ha subratllat la necessitat que "un monument emblemàtic com la Seu Vella i el conjunt del seu turó puguin gaudir d’un estat impecable", ha insistit que "la iniciativa privada té aquí un aparador simbòlic important".\nEl campanar té una alçada de seixanta metres i una escala cargolada amb dos-cents trenta-vuit graons. Es troba situat a l’angle sud-oest del claustre i fou erigit entre la segona meitat del segle XIV i el primer terç del segle XV. És de planta octogonal. La seva estructura exterior consta de dos cossos, un de molt alt i ample amb finestres que van guanyant protagonisme de forma progressiva i un de més petit i estret coronat per gablets. Pel que fa a la seva estructura interior, destaca la caixa d’escales i diferents plantes amb usos diversos. La planta baixa fou convertida en capella privada per la família Safont, mentre que les altres foren destinades per a la maquinària del rellotge i la ubicació de les campanes.\nSegons els documents antics, foren onze les campanes encarregades d’anunciar els dies de festa i els de dol, per bé que avui només se’n conserven dues, la Silvestra, de 1418, i la Mònica, de 1486, any en què també es mecanitzaren els sons horaris. Un conjunt de cinc campanes més, foses a mitjan segle XX, sonen plegades en festivitats assenyalades del nostre calendari. Els seus noms són Bàrbara, Crist, Marieta, Meuca i Puríssima.\nLleida encén espelmes per no deixar l'educació pública a les fosques


Per què pagar i comunicar-me a través d'Airbnb és la millor opció? | Centre d'ajuda d'Airbnb\nSi realitzes els pagaments i et comuniques a través de la plataforma d'Airbnb, ens és més fàcil garantir que estaràs protegit per les nostres Condicions del servei, les Condicions de pagament, les nostres polítiques de cancel·lació i reembossament, la Garantia per a l'amfitrió, l'Assegurança de protecció de l'amfitrió i altres mesures de seguretat. A més, també et resultarà més fàcil trobar i consultar qualsevol informació important sobre la reserva, com l'adreça de l'allotjament, el teu itinerari i els detalls del procés d'arribada, entre d'altres. Si no fas les reserves o els pagaments a través d'Airbnb no podràs accedir als avantatges que et proporcionen aquestes mesures.\nAixí doncs, si fas un pagament o et comuniques per un mitjà que no sigui Airbnb, ens serà molt més difícil protegir la teva informació i t'exposaràs a un risc superior de frau i d'altres problemes de seguretat, com la suplantació d'identitat.\nDenuncia els missatges sospitosos\nMai paguis la teva reserva fora de la plataforma d'Airbnb. Si algú et demana que ho facis o reps algun missatge amb enllaços a un web d'Airbnb que no sigui l'autèntic, fes-nos arribar aquest formulari i denuncia el missatge.\nSi no has enviat el pagament al teu amfitrió a través d'Airbnb (sinó que ho has fet per transferència o ingrés directament al seu compte bancari, per exemple), podria tractar-se d'una reserva fraudulenta. Si necessites ajuda, posa't en contacte amb nosaltres immediatament.\nEn cas de dubte, pots comprovar si s'ha tramitat la teva reserva a través de la plataforma d'Airbnb.\nAccedeix als teus Missatges a airbnb.cat i fes clic sobre la conversa que conté el missatge sospitós.\nAl missatge, fes clic a la icona amb forma de bandera.


Emotiva Convidada - SANT JOAN :: Festes de Ciutadella de Menorca\nEs va fer esperar, una hora i mitja més tard que l’any passat, però Sa Convidada, sempre emotiva, no va decebre ningú. El caixer senyor Borja de Morgades i, sobretot, l’alcalde José María de Sintas -qui ha anunciat que medita no seguir l’any que ve en el càrrec- van tenir un sentit record pels santjoaners absents, els voluntaris i la gent del camp -incloses les dones- que fan que la festa revisqui cada any.\nDesprés d’una llarga espera, per mor de l’important retard que acumulava la qualcada tot just en iniciar el replec, els 135 cavalls feren acte de presència as Born passades les vuit i vint.\nMancava poc més d’un quart d’hora per les nou de la nit quan els responsables de megafonia, escoltats per quatre agents de la Policia Local, s’obriren pas per tal de fer arribar el micròfon a Borja Morgades. El primer caixer senyor que surt de Cas Baró en 40 anys agraí al «noble i molt lleial poble de Ciutadella que cada any sapi obrir les portes de les cases i els seus cors per a tornar a viure i transmetre la tradició de les festes». I remarcà de forma «molt especial» el paper dels voluntaris «que, amb el seu gran esforç i dedicació fan possible que tots els actes es celebrin amb el màxim respecte, ordre i seguretat».\nAcompanyat per tota la corporació, l’alcalde rebé la invitació «amb el sentiment despert que tenim de poble ple d’història i tradició. Un poble que somriu a cavalls i cavallers, que abraça l’amistat visitant, que cuida a petits i grans, un poble que viu, s’emociona i plora per la millor festa del món».\nJosé María de Sintas, qui abans de ser batle ha fet de caixer senyor, volgué retre homenatge als cavallers de la qualcada, «homes que lluiten cada dia pel camp, i les dones que lluiten per ells».\nTot seguit s’emocionà, a l’igual que la seva esposa que seguia el discurs des de la balconada veïna i recordà a «aquells que ja no són amb noltros, aquells que ens van fer viure la festa, que ens van mostrar a caminar per l’arena, a trepitjar les avellanes, que ens van explicar el sentit dd’una rialla, d’una abraçada. Aquella a qui hem despedit amb llàgrimes als ulls, amb el desig que disfrutin d’un Sant Joan etern. Que el nostre crit de festa els hi arribi i tenguin clar que, tot i no ser ja al nostre costat, els duim dins el cor».\nNi ell ni alguns dels regidors i familiars van poder contenir l’emoció. I quan, seguint la tradició, desitjà sort i ventura als cavallers i animà als ciutadellencs a baixar as Pla, tothom va sentir una picor interior al seu cor.


Webinar: Bones pràctiques periodístiques a xarxes socials: l’ètica a internet | Col·legi de Periodistes de Catalunya\nInici / Formació / Webinar: Bones pràctiques periodístiques a xarxes socials: l’ètica a internet\nWebinar: Bones pràctiques periodístiques a xarxes socials: l’ètica a internet\nLes xarxes socials plantegen nous reptes ètics als periodistes i cal entomar-los desenvolupant noves habilitats i aprenent eines que ens puguin ser útils. Aquesta formació pretén aportar orientacions i recursos per tal de complir els mandats del codi deontològic també a internet. El curs vol reflexionar sobre com respectar a internet drets com ara el de la propietat intel·lectual o el dret a la pròpia imatge. També es reflexionarà sobre com cal rectificar informacions periodístiques a les xarxes socials, com establir una interacció respectuosa amb les fonts i el públic o bé quins comportaments són recomanables per tal de no erosionar la nostra credibilitat com a periodistes. La preservació de la seguretat de les fonts i l’accessibilitat dels nostres continguts a les xarxes són altres qüestions que s’abordaran al curs.\n1. Les xarxes, un nou desafiament per a l’ètica 2. Respectem els drets també a internet 3. Accessibilitat: treballem per explicar a tothom 4. A les xarxes, també cal rectificar 5. Per una interacció respectuosa 6. La seguretat de les fonts, responsabilitat periodística 7. La nostra credibilitat, el nostre tresor 8. Secrets que cal guardar\nEl curs consisteix en una classe en directe d’una hora. A la part final de la sessió, els i les alumnes poden plantejar preguntes a través del xat, que es respondran seguidament per part de la professora.\nEl curs s’adreça a professionals i estudiants de comunicació que vulguin aprendre habilitats i eines per tal d’entomar els nous reptes ètics que plantegen les xarxes i saber respectar els mandats del codi deontològic també a internet. Pot ser útil per a periodistes de qualsevol mitjà que vulguin ampliar els seus coneixements sobre el periodisme digital, per a professionals freelancers, treballadors de gabinets de comunicació i professionals a l’atur que vulguin renovar i enriquir el seu perfil professional.


Aquest lloc web, igualment que la majoria de llocs web a internet, utilitza cookies per millorar l'experiència de l'usuari. A continuació trobarà informació sobre què són les cookies, quin tipus de cookies utilitza aquest portal, com pot desactivar les cookies en el seu navegador i com desactivar específicament la instal•lació de cookies de tercers. Si no troba la informació específica que vostè està buscant, si us plau, dirigeixis a hola@anfibic.com\nLes cookies són petits arxius que algunes plataformes, com les pàgines web, poden instal•lar en el seu ordinador, smartphone, tableta o televisió connectada. Les seves funcions poden ser molt variades: emmagatzemar les seves preferències de navegació, recopilar informació estadística, permetre certes funcionalitats tècniques, etcètera. De vegades, les cookies s'utilitzen per emmagatzemar informació bàsica sobre els hàbits de navegació de l'usuari o del seu equip, fins al punt, segons quins casos, de poder-lo reconèixer.\nLes cookies són útils per diferents motius. Des d'un punt de vista tècnic, permeten que les pàgines web funcionin de forma àgil i adaptada a les seves preferències, com per exemple emmagatzemar el seu idioma o la moneda del seu país. A més a més, ajuden als responsables dels llocs web a millorar els serveis que ofereixen, gràcies a la informació estadística que recullen gràcies a elles.\nNavegar per aquest portal suposa que es poden instal•lar els següents tipus de cookies:\nAquest tipus de cookie conserva les seves preferències per a certes eines o serveis per què no hagi de reconfigurar-los cada cop que visita el nostre portal i, en alguns casos, poden ser aportades per tercers. En el cas de comerç electrònic, permeten mantenir informació sobre la seva cistella de la compra.\nSón aquelles que, ben tractades per nosaltres o per tercers, permeten quantificar el nombre de visitants i analitzar estadísticament la utilització que fan els usuaris dels nostres serveis: Gràcies a això, podem estudiar la navegació per la nostra pàgina web i millorar així l'oferta de productes o serveis que oferim.\nQuan vostè es registra a la nostra web, es generen cookies que l'identifiquen com usuari registrat i indiquen quan vostè s'ha identificat en el portal. Aquestes cookies són utilitzades per identificar el seu compte d'usuari i els seus serveis associats. Aquestes cookies es mantenen mentre vostè no abandoni el compte, tanqui el navegador o apagui el dispositiu. Aquestes cookies poden ser utilitzades en combinació amb dades analítiques per identificar de manera individual les seves preferències en el nostre portal.\nEn algunes de les nostres pàgines es poden instal•lar cookies de tercers que permeten gestionar i millorar els serveis que aquests ens ofereixen. Un exemple d'aquest ús són els enllaços a les xarxes socials que permeten compartir els nostres continguts.\nPot permetre, bloquejar o eliminar les cookies instal•lades en el seu equip mitjançant la configuració de les opcions del seu navegador d'internet. En el cas que les bloquegi, és possibles que alguns serveis que necessitin el seu ús no estiguin disponibles per a vostè. A continuació li oferim enllaços en els quals trobarà informació de com activar les seves preferències en els principals navegadors:


CANELONS DE BLEDES: 03/01/2007 - 04/01/2007\nPOEMES I ALTRES:\nAvui no volia que sonassi, aquest cor que no atura,\nNo trigava en deixondir-me i obrir-me el nou dia.\nUn miau despiatat rere la porta, un tic-tac que no cessa,\nAi si aquest cor no bategàs! El temps seria etern!,\nI, en els somnis de Pandora, hi trobaría un paradís,\nOn estar-me sempre al teu costat, sota la teua mirada,\nGris-blava penetrant, llavis de fresa, galtes de joguina,\nTres llàgrimes les han creuades, quan el meu tic-tac s’ha adormit.\nUNA MIRADA SOTA l'OMBRA D'UN XIPRÈS\nNomés una mirada, sota un vel de timidesa,\nem recorre directa al cor, i somni que marxes,\nentre escumes de mar, sota un cel blau,\ni jo, desitjava que només la teua mirada, fos\nla ferida que em portés al cel dels somnis.\net quedarés allí, per sempre, on l'ombra\ndel xiprès és tan allargada i trista\ncom aquest oceà de llàgrimes que apunta\nLa teua mirada, mil paraules que no diuen res\nque puguin descriure el plaer pels teus ulls,\nper la teua cara de filleta eterna,\npels teus cabells, esparpells de poesia\nque flueixen del teu sexe.\nCap mot, cap vers, el teu adéu\nés la ferida que duc en mi.\nI posats a recordar (maig de 2001)\nJ'encore souvienne une Minorque différente\nqui travaillait en usines de chaussure\net elle avait petits sommeils que, parfois,\nels se réalisaient...\nL'ILLA DE LES ÀNIMES SOLITÀRIES\n(juliol de 1997)\n.... i vestits de romanticisme naïf... un record a Maria del Mar\nA nit vaig somniar\nque havia tornat a l'illa de les ànimes solitàries\ni el meu cor s'estremia quan la llum de la lluna\nestirava les branques dels arbres\nper ensenyar-me el seu reflexe.\nSi la mar no ens separés!\nJo prendria el meu cor i te'l donaria,\nnedaria fins on fossis\nper donar-te una última besada.\nque havia tornat a l'illa de les ànimes solitàries,\nel lloc on creix un xiprer que reposa prop de la mar.\nNo molt lluny d'on canta una nyecra insaciable\ni els camps fan olor a menta\ni on les abelles zumzumegen sense aturar.\nOh, melangia!, si no fossis tan amarga,\net cantaria des de l'oblit,\npartiria en la meva barca\ni t'esperaria sota el teu reflexe de lluna opal·lina.\n(31 de desembre de 1995)\nAquella matinada vaig escriure un poema que mai vaih voler escriure, i jo sabia que al meu costat sa meua àvia havia vingut per darrera vegada a acomidar-se de mí. La vaig sentir com una gelor molt especial i aquell adéu que va ser per sempre m'entristí tant que vaig trigar anys a tornar a ser jo.\nI vostè va partir cap on els oceans es retroven\nperò jo en la distància, encara escolt aquelles passes,\nles seves passes,\nque vénen i s'apropen en aquesta mar de l'oblit.\nI se'n va anar i va deixar aquest hortal orfe,\nd'aquella melangia dels temps passats,\nd'aquell avi en Bep que sempre es resistí\na ser com els altres, amb els ulls dels altres.\nAvui el cel és blau i un núbol ha escrit el seu nom,\ni a la seva finestra un rossinyol hi ha cantat,\nun últim assaig.\nPerò, aquella alegria de veure-la d'esvaeix,\ni el rellotge s'haurà aturat i la seva veu amb ell.\nEn aquesta rosada nocturna he sentit la seva fredor\ni després se n'ha anat,\namb s'avi en Bep, na Rita, Na Nena, en Guillem,\nallí on els somnis són reals.\nPublicat per Joan Martinez Bosch a 3:45 p. m. Cap comentari:


La xifrà d'òbits augmenta a 97 en una jornada amb estabilització de contagis\nActualitzada 25/01/2021 a les 17:43\nEls efectes de la Covid han estat la causa de la mort d'un pacient ingressat a planta al centre hospitalari, segons ha informat el Govern aquesta tarda. La defunció número 97 de la pandèmia és la quarta des del divendres i s'ha produït en una jornada en què el ministre de Salut comentava al matí que apunta a una estabilització del nombre de contagis al voltant del mig centenar. Joan Martínez Benazet ha informat que s'han registrat 47 positius des d'ahir, que eleven a 9.596 el total d'afectats per la Covid, amb 775 casos actius, 26 menys que diumenge, i 8.724 recuperacions que representen la curació de 72 afectats. I ha assenyalat que la taxa de reproducció es redueix a 0,99 després d'haver estat per sobre d'1 la setmana passada quan podria haver crescut com a resultat de l'augment de cribratges "i això no ha succeït".\nL'hospital acumula 32 malalts pel virus després dels traspàs d'aquesta tarda que suposen dos pacients menys que la dades de diumenge. De la dotzena de malalts contagiats que hi ha a l'UCI s'ha posat ventilació mecànica a un altre afectat i només n'hi ha un sense intubar. A planta baixen a 20 els ingressats, quatre menys dels registrats ahir.\nLa situació a l'àrea geriàtrica de coronavirus d'El Cedre millora i el nombre de padrins ingressats en aquesta planta es redueix a 8. Tal i com ha explicat Martínez Benazet, durant el dia d'avui s'han donat cinc altes i actualment els pacients atesos al centre sociosanitari de Santa Coloma són 2 de Salita, 2 de Sant Vicenç, 1 de la residència Albó i 3 procedents d'urgències.\nMés aules tancades\nEl cribratge als centres educatius ha provocat un increment del nombre de classes aïllades amb tots els alumnes a casa fins a 19, cinc més que fins ahir. Salut manté a més 48 grups escolars amb part dels estudiants a casa per la detecció de positius a l'aula. El titular de Salut ha exposat que aquests cribratges estan ajudant a controlar la pandèmia i que l'última setmana s'han fet 3.282 tests i s'han diagnosticat 13 positius.


Més de 20 docents de centres de Mallorca participen de la formació del projecte SOCLIMPACT amb motiu del COP 25\nLa directora general de Primera Infància, Innovació i Comunitat Educativa, Amanda Fernández, ha participat avui de la presentació de la nova edició del projecte SOCLIMPACT per a professors i coordinadors dels centres educatius de Mallorca que hi participen aquest curs 2019-20 del projecte.\nAquesta formació de la que han participat una vintena de docents de tecnologia coincideix amb els actes organitzats amb motiu de la celebració de la Cimera Mundial del Clima (COP 25). Per segon any consecutiu la Conselleria d’Educació, Universitat i Recerca col·labora amb el projecte europeu SOCLIMPACT del Centre Oceanogràfic de Balears i la UIB, mitjançant 26 centres educatius de les Illes Balears, 5 més que en l’edició de l’any passat. Per illes, 4 són d’Eivissa, 5 de Menorca i 17 de Mallorca.\nLa finalitat d’aquesta col·laboració és que els alumnes construeixin uns aparells de mesura i facin campanyes de recollida de dades amb ells. Aquestes dades seran utilitzades pels investigadors en estudis sobre els impactes del canvi climàtic a les costes de Balears i en l’estudi del nivell del mar. En paral·lel, els centres aprofiten aquesta feina per muntar projectes educatius que involucren distintes matèries i nivells i la implicació per avançar en la consecució dels Objectius de Desenvolupament Sostenible i concretament amb l’objectiu 13 “acció pel clima” i 14 “vida submarina” emmarcat en l’Agenda 2030.\nImplicar a l’alumnat en projectes europeus i nacionals relacionats amb el canvi climàtic\nEl projecte SECOSTA és una iniciativa de ciència ciutadana del Centre Oceanogràfic de Balears i de la Universitat de les Illes Balears i que compta amb la col·laboració de la Conselleria d’Educació, Universitat i Recerca. L’objectiu principal de SECOSTA és implicar als estudiants d’educació secundària en les tasques de recerca que es duen a terme als projectes SOCLIMPACT (finançat per la UE) i com a novetat per aquest curs, el projecte VENOM (finançat pel Ministerio de Ciencia Innovación y Universidades).\nVENOM té com a objectiu desenvolupar una xarxa suficientment densa de mareògrafs/barògrafs a les Illes Balears i estudiar les variacions espacials del nivell del mar a distintes escales, cobrint des de rissagues fins a la pujada del nivell del mar. Actualment existeix a les Illes Balears una xarxa de mareògrafs i baròmetres bastant densa (12 punts monitoritzats) però no és suficient per entendre les diferències espacials en la variabilitat del nivell del mar. És necessària una informació el més densa possible sobre la pressió atmosfèrica i el nivell de la mar amb una alta resolució temporal.\nAquestes formacions es faran a Eivissa i a Menorca el proper mes de gener.\nEs pot ampliar la informació a la web del projecte https://secosta.wordpress.com\nImatges 1: Imatges de la jornada jpg - 3246Kb\nImatges 2: Imatges de la jornada jpg - 3246Kb


La Restauració de Santa Maria del Mar | Catalunya Religió\nLa Restauració de Santa Maria del Mar\n(Miquel Àngel Codina/Catalunya cristiana) La basílica de Santa Maria del Mar és una de les obres cabdals de l’arquitectura gòtica catalana i, sens dubte, un dels temples més emblemàtics de la ciutat de Barcelona. Anualment, rep tres milions de visitants. Després de gairebé un any de restauració, les façanes laterals, els dos campanars (per fora i per dins) i un dels terrats presenten ara un aspecte magnífic. «Tota la feligresia se sent molt satisfeta d’aquesta restauració. El resultat ha estat excel·lent», afirma Mn. Ignasi Mora, rector de la basílica de Santa Maria del Mar.\nTant a la façana exterior com a l’interior dels campanars s’han netejat les superfícies d’elements estranys i de vegetació, s’han consolidat i restaurat els paraments amb respecte absolut a la disposició original. El procés ha comportat la projecció de pols de vidre sobre els paraments amb pressió controlada, la rejuntada manual de l’aparell i la substitució, en els casos necessaris, dels carreus antics i degradats per peces de nova talla. Els elements escultòrics de les parts altes dels campanars han estat objecte d’un treball de restauració específica per garantir-ne la salvaguarda.\nLa restauració és fruit del conveni de col·laboració que es va signar l’any 2006 entre el Departament de Cultura de la Generalitat de Catalunya, l’arquebisbat de Barcelona i la parròquia de Santa Maria del Mar. La intervenció ha tingut un cost de més de 670.000 euros i ha posat al descobert sobretot la importància arquitectònica de l’interior dels campanars. «Cal dir que el pressupost per a les obres executades ha coincidit amb el de les despeses generades. Caixa Galícia ha actuat com a espònsor de l’arquebisbat de Barcelona», informa Mn. Mora.\nEl rector de Santa Maria del Mar explica que «hi ha previstes quatre fases de restauració». I afegeix: «Ara està en perspectiva dur a terme la segona, que se centrarà en els vitralls. Tot i que no puc dir encara una data, no volem que es demori gaire una fase amb l’altra. Per la seva banda, la tercera i la quarta fase encara s’han d’acabar de determinar. Una de les parts que s’hi inclourà són les cantoneres, que estan molt malmeses.»\nDe juny a setembre, els dijous, a les dotze del migdia, la basílica de Santa Maria del Mar ofereix a tots els seus visitants un espai de contemplació, presentat des de l’àmbit cristià i obert a altres sensibilitats properes a la fe cristiana. Aquest espai «comprèn una breu explicació de la història del temple, una pregària en llengües (català, castellà, italià, francès i anglès), un petit concert d’orgue i, com a gran novetat d’enguany, una visita guiada als campanars, recentment restaurats, per a grups reduïts», comenta Mn. Ignasi Mora.\n«Al s temples de Barcelona —assegura Mn. Mora— caldria una més bona oferta presentada des d’una dimensió evangelitzadora. El silenci i la contemplació, l’espiritualitat i la pregària són avui un dels elements més importants de l’ésser humà dels quals cal tenir cura també durant l’estiu. L’acolliment de molts temples, concretat en “visites de portes obertes”, fa possible apropar-se al Creador de tota bellesa: l’art expressat des d’una construcció que depassa l’espai i el temps i que s’expressa des d’una sensibilitat d’àmbit multicultural i d’inspiració cristiana.»\nMiquel Àngel Codina. Text publicat a Catalunya Cristiana.\nSanta Maria del Mar, restauració, Barcelona\nSalvador Cristau, nuevo obispo de Terrassa Montserrat Torrent inaugura el órgano de San Felipe Neri: «Llevaba toda...\nEl conservador Salvador Cristau, nuevo obispo de Terrassa La Sagrada Família: el debate estrella de Barcelona


Extraescolars de matemàtiques, lectura, anglès a Barcelona-Sant Martí - Kumon Cataluña\nRbla. del Poblenou, 164, local 16, Barcelona, 08018\n5.0 ressenyes de/d'27\nPer parlar amb Feli Berrocal Paniagua, truca al 629 640 123\nClasses presencials Classes online Kumon App disponible\nBenvinguts a Kumon Barcelona - Sant Martí, el centre Kumon més gran de Barcelona, obert l’any 2000. La missió de Kumon és que els nostres alumnes, molt més que aprendre anglès o matemàtiques, o millorar la seva comprensió lectora, es formin com a persones responsables i competents. Això ho aconseguim descobrint el potencial de cada individu i desenvolupant al màxim la seva capacitat per així contribuir a la societat.\nAmb només uns minuts de treball al dia, els nostres alumnes milloren la seva concentració i reforcen el seu hàbit d’estudi, amb la qual cosa adquireixen una confiança més gran en ells mateixos que els motiva a aprendre. Al mateix temps, oferim a cadascun orientació individualitzada amb l’objectiu que es converteixin en alumnes autònoms capaços d’aprendre per ells mateixos. Actualment, l’edat dels nostres alumnes va des dels 3 anys fins als 60 anys.\nSom un equip de cinc persones, formades totes en el camp de l’educació. Des del primer dia, ens encarreguem de construir una base sòlida que permeti que els nostres alumnes assoleixin el seu nivell escolar i el superin al més aviat possible, amb la finalitat que treballin continguts nous d’una manera autodidacta.\nEl paper de l’orientador de Kumon és proporcionar orientació i suport que permetin a l’alumne de desenvolupar les seves pròpies estratègies d’aprenentatge autònom.\nEl nostre centre es troba a la rambla del Poblenou, 164, entre els barris del Clot i Poblenou i a tan sols un carrer del centre comercial Glòries, que ofereix 2 hores d’aparcament gratuït. És una zona molt ben comunicada amb transport públic:\nMetro: Glòries, Clot i Poblenou,\nTrambesòs: Can Jaumandreu i Ca l’Aranyó\nDiverses línies d’autobús\nA més, davant del centre hi ha un parc infantil.\nEm dic Feli Berrocal, soc psicòloga i porto 20 anys impartint el mètode Kumon.\nLa meva primera relació amb Kumon va ser quan hi vaig matricular els meus fills. Ha estat una de les millors decisions que he pres en la seva educació, ja que els valors que els va aportar Kumon han repercutit enormement tant en la seva etapa educativa com en la seva vida professional i personal. Des del principi em vaig adonar que volia compartir els avantatges del mètode amb més pares i alumnes. Per això, en un moment de canvi professional en la meva vida, vaig optar per convertir-me en orientadora Kumon.\nM’agrada treballar cada dia amb els infants i transmetre’ls entusiasme per aprendre i avançar. Des del primer dia que assisteixen al centre, començo a treballar amb els alumnes individualment per desenvolupar les seves capacitats: postura, ritme, capacitat d’estudi, concentració, etc., sempre amb l’objectiu que, en superar el seu nivell escolar, estiguin preparats per ser autònoms i treballin l’autoaprenentatge.\nLa meva filosofia és que cada dia els meus alumnes surtin del centre essent millors i més feliços que quan hi entren. Gaudeixo quan superen el seu primer nivell, quan arriben al seu nivell escolar, quan aprenen tots sols o quan s’enfronten a les seves dificultats.\nIgual que ells, m’agrada continuar superant-me jo també. Per això estic molt implicada amb les formacions que rebem i m’agrada posar en pràctica al centre noves idees que ajudin que el treball amb els alumnes sigui cada vegada millor. Tinc la sort de comptar amb un equip molt compromès amb la filosofia Kumon i motivat per superar-se cada dia.\nPerò, sobretot, m’agrada aprendre dels meus alumnes. El treball diari amb ells em permet de seguir millorant en la meva tasca d’orientadora. Els seus triomfs, la seva motivació, les seves ganes d’aprendre, la seva alegria en superar un repte… Això és el que m’empeny a donar-los el millor de mi perquè continuïn creixent i superant-se.\nDilluns 09:00 - 12:30\nDimarts 09:00 - 12:30\nDimecres 09:00 - 12:30\nDijous 09:00 - 12:30\nDivendres 09:00 - 12:30\nPer programa\t€ 69,5\nTransport públic - Tramvia\nRbla. del Poblenou, 164, local 16\nDe 27 ressenyes a Google


Entra en funcionament el web de la Generalitat a comarques gironines, que dóna continuïtat al projecte de concentració de serveis de l'Edifici de Girona - Sala de premsa. Generalitat de Catalunya\nEntra en funcionament el web de la Generalitat a comarques gironines, que dóna continuïtat al projecte de concentració de serveis de l'Edifici de Girona\nquery_builder 6 març 2012 13:51\nEl delegat del Govern i el director general d'Atenció Ciutadana han destacat que és el primer web territorialitzat de la institució\nPresentació web Generalitat Girona\nEl web www.gencat.cat/generalitatgirona ja està actiu. El delegat del Govern, Eudald Casadesús, i el director general d’Atenció Ciutadana i Difusió, Ignasi Genovès, han presentat aquest matí el web de la Generalitat a les comarques gironines. És el primer de la institució que està territorialitzat, en aquest cas centrat a Girona, amb la informació dels serveis i recursos de què disposa l’Administració en aquesta demarcació. El web pretén donar continuïtat al projecte de concentració i unificació de serveis que s’ha dut a terme amb l’entrada en funcionament de l’Edifici de la Generalitat a Girona. Si aquest és un procés físic i de processos, el que s’ha presentat avui és el procés virtual amb l’objectiu de facilitar la informació sobre la institució i, concretament, de l’Oficina d’Atenció Ciutadana de l’Edifici de la Generalitat, que atén diàriament més de 500 persones.\nEl web està estructurat en tres àmbits. En el primer hi ha els serveis que ofereix l’Administració: l’Edifici de la Generalitat, l’Oficina d’Atenció Ciutadana, l’Oficina de Turisme i l’Oficina dels Mossos d’Esquadra, els Serveis Territorials i els espais patrimonials. El segon àmbit, en el centre del web, hi ha la informació més concreta de l’Oficina d’Atenció Ciutadana i la Delegació del Govern. Per últim, en el tercer àmbit, es posa a disposició del ciutadà recursos tals com els ajuts i la convocatòries de personal, els ajuntaments de la demarcació i també la sala de premsa i l’agenda de Govern.\nEl delegat del Govern, Eudald Casadesús, ha destacat en la presentació que aquest web “respon directament a la tercera de les A que guien l’acció del Govern: l’Agilitat, per aconseguir que els ciutadans puguin accedir més fàcilment a través de la xarxa als serveis que ofereix la Generalitat a Girona. Si tenen aquesta informació de manera més fàcil, podran fer les seves gestions també d’una forma més fàcil i menys costosa, sobretot en temps”.\nEl director general d’Atenció Ciutadana i Difusió, Ignasi Genovès, ha detallat el funcionament del web i ha remarcat “el web s’ha fet amb recursos interns, no ha tingut cap cost econòmic extern, i penso que això és rellevant perquè pensem que aquest és el camí que s’ha de recórrer.” El director ha explicat que la Generalitat té 250 espais web, que han rebut el darrer any més de 168 milions de visites.\nJPG | 1171


Què és l’OAEA?\nL’Observatori de les Arts Escèniques Aplicades – OAEA- neix a finals del 2013, amb la direcció de Jordi Font a l'Institut del Teatre. L'objectiu és promoure el teatre i la dansa en els àmbits de la salut, l’educació i la comunitat i vetllar per una visió inclusiva i de proximitat de les arts escèniques.\nA través de l’Observatori, l’Institut del Teatre impulsa les arts escèniques com a eina de transformació i apoderament de les persones, grups i comunitats. Entenem que les arts plantegen preguntes i dialoguen de manera privilegiada entre les capacitats creadores i la realitat social.\nEls objectius de l’Observatori són:\nGenerar i compartir coneixement teòric i pràctic entorn de les arts escèniques aplicades.\nEstudiar i difondre l'estat de les arts escèniques aplicades a Catalunya.\nOferir informació, assessorament i formació a alumnat i graduats i professionals interessats en les arts escèniques aplicades.\nPromoure projectes escènics vinculats a l'acció social a partir del treball col·laboratiu i en xarxa amb institucions, entitats i persones expertes.\nFormació i capacitació professional: Es promouen accions formatives en arts escèniques aplicades, adreçades a alumnat, professorat i altres professionals. S'impulsen cicles de conferències i es dóna suport als estudiants en pràctiques curriculars.\nDifusió i coneixement: El web i el butlletí de l’OAEA són els canals de comunicació propis de l’IT per difondre projectes, jornades, espectacles i totes aquelles informacions relatives a les arts escèniques aplicades. El web també té la voluntat de generar un espai de trobada i de transferència de coneixement en el sector.\nBeques d’Arts Escèniques Aplicades: La finalitat de les beques és la formació, promoció i la inserció professional de graduats i titulats de postgrau de l'Institut del Teatre que tinguin previst desenvolupar un projecte d'arts escèniques aplicades. La convocatòria és anual i els projectes becats compten amb l'ajut econòmic més el seguiment per part de professorat de l'Institut del Teatre.\nFoment de les arts escèniques aplicades: S' impulsen espais de reflexió com el Fòrum d'Arts Escèniques Aplicades (bianual) o altres jornades, per compartir coneixement i debatre els reptes i oportunitats sobre les arts escèniques inclusives.\nAccions de proximitat: L'Institut del Teatre s'implica en la creació de projectes relacionats amb esdeveniments socioculturals vinculats al districte de Sants-Montjuïc i treballa per enfortir la relació social amb l'entorn.\nCooperació amb institucions públiques i entitats socials: S'estableixen sinèrgies i es treballa en xarxa amb administracions i entitats en làmbit de les arts escèniques per generar projectes conjunts.\nMercè Mariné, professora de l'Escola Superior d'Art Dramàtic marinefm@institutdelteatre.cat\nAnna Roblas, professora del Conservatori Superior de Dansa roblaspa@institutdelteatre.cat\nJosan Domínguez, tècnic de l'OAEA Telf. 932 273 900 ext. 950 dominguezrj@institutdelteatre.cat\nEulàlia Conangla, tècnica de l'OAEA Telf. 932 273 900 ext. 219 conanglame@institutdelteatre.cat


Espai Natura Can Puig de Fitor | Fundació Catalunya - La Pedrera\nEspai Natura Can Puig de Fitor\nLa creació de zones obertes és molt interessant per al conjunt de les Gavarres, on un dels principals problemes és la manca d’aquestes zones i el risc elevat d’un gran foc forestal. Per això el 2007 es van recuperar unes antigues feixes de conreus que estaven abandonades i cobertes, en un 95%, per una vegetació arbustiva molt densa.\nAmb l’objectiu de diversificar els hàbitats i alhora definir zones netes de vegetació indispensables per a la prevenció i l’extinció d’incendis forestals, es va netejar una àrea d’unes 2 ha al voltant del mas de Can Puig. Els treballs van fer aparèixer, a més de les feixes, un abeurador, o safareig, i un sistema de possibles rescloses per emmagatzemar i dirigir l’aigua. La Fundació també va condicionar el 2008 l’antic camí que rodejava els camps propers a Can Puig de Fitor i que passa just pel costat de la zona desbrossada l’any anterior. Així, el nou espai obert creat quedava lliure de trànsit motoritzat i se n’afavoria l’evolució natural, lliure de pertorbacions antròpiques. El repte és conservar la feina feta, i per això s’està pensant a fer pasturar el bestiar per aquests terrenys.


Il·luminació LED Residencial | Iluminacion LED Lleida\nEl nostre catàleg d'Il·luminació LED Residencial, combina tecnologia i disseny, per oferir solucions perfectes per a cada exigència d'il·luminació i decoració en àmbit domèstic.\nComptem amb una àmplia gamma de Bombetes LED, Dicroiques LED, Fluorescents LED, Downlights LED, Llums LED per a piscines, llums LED per a sòls i escales o il·luminació decorativa.\nPermet gaudir de l'última tecnologia i de la qualitat LED per a decorar d'una forma elegant i amb tota seguretat ambients amb llums i colors, a l'interior o l'exterior: terrasses, patis, menjadors, dormitori, jardí, etc\nBALISES I SENYALITZACIÓ\nSón petites lluminàries LED empotrables a sòls o parets per a la il·luminació decorativa de zones particulars. Les Balises LED empotrables per a sòl es poden utilitzar per a il·luminar, decorar i ressaltar escales, passadissos, patis, jardins, camins exteriors, etc\nSón resistents a cops i vibracions, no produeixen calor, són ecològiques (ja que no contenen mercuri), tenen una vida útil molt llarga i permeten estalviar fins a un 80% en el consum elèctric.\nHomologades amb la protecció d'estanquitat IP68, la protecció més alta establerta per la comunitat Internacional, les nostres Llums LED per a piscines projecten una llum uniforme, sense enlluernament que s'encén sense parpelleigs ni sorolls.


El far de cala nans des de Cadaqués – CAMINANTCAT – Descobrint Catalunya pas a pas\nEl far de cala nans des de Cadaqués\nAquesta ruta és molt senzilla i molt desconeguda, desde Cadaqués i amb molt poca estona arribem al far de Cala Nans, inaugurat l’any 1864. A principis del segle XX va perdre valor estratègic i va ser abandonat. Gràcies a l’acció dels veïns, al 1982 se’n va evitar el seu enderrocament.\nDificultat: baixa, ideal per fer en familia\nDistància total: 7.32km\nAlçada màxima: 88m\nPoblació més propera: Cadaqués\nSortim desde la platja de Cadaqués en direcció cap al hotel Rocamar i després arribem a la platja de Sa Conca. Fins arribar a la platja de sa Conca, us podeu permetre el luxe d’observar Cadaqués desde el passeig marítim i perquè no¿? Podeu fer una cerveseta abans de començar.\nTal com podeu veure, el recorregut entre anada i tornada son uns 7km i molt poc desnivell. Hem de pensar que anem molt aprop de la costa. Just al pa`rquing de l’hotel rocamar, ja veiem els indicadors del camí de cala nans. Els seguirem, i ben aviat comencem a tenir bones vistes de cadaqués desde el camí.\nVistes de la platja de sa conca desde l’inici de la ruta\nEl camí continua serpentejant (sense pèrdua) per la costa i els penyasegats i les vistes son inmillorables. A mida que avancem, anem perdent de vista cadaqués i ens aproximem al far. Cal dir que es tracta d’un espai de reserva natural, està prohibit agafar qualsevol flor o planta.\nFinalment, al cap d’uns 45 minuts, quan ja estem arribant, descobrim la platja amagada de Sa Sabolla. No la veurem fins ser pràcticament damunt mateix. Hi ha un caminet que ens hi porta. El descens son 5 minuts.\nEl far cada cop més aprop\nEnfilem el camí cap al far de Cala Nans i a uns 10 minuts de la platja de Sa Sabolla hi arribem. Val la pena estar-hi una estona, les vistes de Cadaqués són inmillorables. Això si, segurament us fagi vent, que no se us emporti!\nSalut i a fer cames!!\n3 mayo, 2016 6 julio, 2018 Deja un comentariocadaques, emporda, platja\nSiguiente Entrada siguiente: Turó de l’home i les Agudes


Acta, 31-5-2012 | L'Alliberada\n← Vaga educativa del 22 de maig\nQuant paga l’estudiant? →\nPosted on 1 Juny 2012 | Deixa un comentari\n1. Arquitectura (ETSAB)\n6. Assemblea General d’Educació\n7. Fi de curs\n1- Situació a arquitectura (ETSAB):\nVénen un company i una companya de l’assemblea d’arquitectura a informar-nos de la seva situació. Ens comenten que, tot i el poc temps de què disposen, tenen la intenció d’aturar la tancada d’actes dels exàmens per tal de bloquejar administrativament la UPC, tal i com va acordar l’assemblea de professors i alumnes.\n2- Accions de cara a selectivitat:\nEs manté la proposta de fer un dinar popular l’últim dia de la selectivitat (14 de juny) per fer difusió de la lluita estudiantil a la universitat i finançar-nos de cara el curs que ve, amb dinar, cervesa i música, si bé existia una altra postura que defensava fer-lo el segon dia de sele. S’ha elaborat un full volant per repartir entre els estudiants de secundària per informar de la situació a la universitat i començar-los a mobilitzar. En Noel hi afegirà la difusió del dinar.\nEs proposarà descentralitzar-ho a cada facultat. Si no ho aproven la resta d’assemblees, es proposarà fer-ho conjuntament a la nostra. En Josep, amb l’ajuda d’algú més s’encarregarà del dinar. La Clàudia portarà la proposta a la propera Coordinadora (dimecres 6, 15h, Dret).\nCaldrà portar ampolles d’aigua congelades al mateix dia per estalviar-nos diners amb el gel.\nDurant tots els dies de selectivitat es repartiran fulls volants i s’encartellarà la facultat. La Clàudia ha fet un doodle per saber la disponibilitat de la gent, per venir aquells dies a tractar amb la gent.\nL’Anna i la Marina s’encarregaran de la compra de cervesa. La Clàudia portarà la proposta a la següent Coordinadora Diagonal que tindrà lloc dimecres que ve.\n3- Sobre l’ocupacio de la biblioteca a Biologia:\nLa proposta de consens a la qual van arribar els estudiants de Biologia és obrir la biblioteca fins les 3:00. Des de la nostra assemblea hi donem suport, però també se’ls plantejarà que sigui ocupada els caps de setmana i entre setmana. Si no es creu convenient dormir-hi a dins, es pot acampar a la gespa. Però els emfatitzarem que és important ocupar la biblioteca.\n4- Proposta vinguda del Raval:\nHan llençat la proposta de fer una trobada d’assemblees: intercanvi d’informació a nivell de la UB i propostes de cara al setembre i valoració de l’any. Considerem la proposta interessant però la nostra proposta és que sigui per compartir experiències, les reflexions creiem que s’han de fer a nivell de cada assemblea o de cada facultat. La data que proposarem és a principis de juliol o deixar-ho pel setembre.\n5- Convocatòria feta per la CGT:\nLa CGT ha convocat assemblees d’estudiants, de barri, moviments socials, etc. per preparar una manifestació que tindrà lloc el dia 16 de juny. La reunió serà avui a les 18:30 a la seu de la CGT a la Via Laietana. Seria interessant assistir-hi.\n6. Assemblea General d’Educació:\nDissabte dia 2 a les 12:30h al carrer Badal número 113 tindrà lloc una assemblea general d’educació oberta a tothom, on es tractaran els continguts propis de la lluita educativa i les mobilitzacions del sector. Els membres de l’assemblea són animats a participar-hi.\n7- Fi de curs:\nEntre el dijous que ve i el dia del dinar es concretarà el dia del sopar de cloenda del curs i comiat dels veterans.\nDijous vinent, 7 de juny, a les 14:00 h. al pati de les fonts, per tal de parlar sobretot de l’organització de l’acte de difusió i informació dels dies de selectivitat.


viatge plural: Pluja\nMira, ara mateix entra per la meva finestra un tímid raig de sol. Es una petita treva pel que expliquen els entesos dels mapes. M’agrada el sol i m’agrada la puja.\nM'agrada molt la pluja...la d'avui era d'aquestes tan maques, que fan que la llum sigui d'allo mes especial.\nPero en venien ganes de quedar-me llegint al llit amb una bona tassa de te, suc de taronja i galetones.\nUna abraçada ennuvolada\nDoncs veig que a la pluja també li agrada servir-nos amb la seva presència!\nMillor deixem-nos fluir faci el temps que faci... Però, un ocellet m'ha dit que aviat sortirà un sol en majúscula. Petons esperançadors!


La Moncloa traspassa a Catalunya la divisió per l'aeroport | NacióDigital\nLa Moncloa traspassa a Catalunya la divisió per l'ampliació de l'aeroport\nL'acord del 2 d'agost entre el vicepresident Puigneró i la ministra Sánchez va ser verbal, sense document escrit tal com va explicar aquest diari el 4 d'agost\nper Joan Obiols / Pep Martí, Barcelona, Catalunya | 9 de setembre de 2021 a les 20:40 |\nPere Aragonès i Jordi Puigneró al Parlament. | ACN\nLa decisió de l'executiu espanyol d'aturar el projecte de l'ampliació del Prat ha posat els focus sobre les tensions existents en el Govern català i amb els agents econòmics, tot i que també han aparegut fissures serioses dins del govern de coalició espanyol. A la Moncloa, però, la discrepància s'ha fet menys evident que al Palau de la Generalitat. El tram final d'aquesta història comença el passat 2 d'agost, quan el vicepresident de la Generalitat, Jordi Puigneró, i la ministra espanyola de Transports, Raquel Sánchez, tancaven un acord oral, sense cap document escrit, entre els dos governs que suposava la inversió de 1.700 milions d'euros a l'aeroport del Prat per convertir-lo en un "hub internacional".\nEl pacte estipulava que Aena, l'empresa que gestiona els aeroports de l'Estat, havia de presentar el Document de Regulació Aeroportuària (DORA) on quedés detallat el corresponent pressupost del projecte i les futures tarifes aeroportuàries. En cap cas havia de concretar el tipus d'ampliació, la qual s'havia de negociar posteriorment en el Pla Director de l'aeroport entre l'Estat i la Generalitat.\nL'anunci de l'acord pel projecte va generar tota mena de reaccions en l'àmbit polític, econòmic i social. Des d'un inici, es van fer públiques les desavinences entre els diferents actors implicats, especialment dins de l'executiu català i espanyol. Poques hores després de l'anunci, sectors d'ERC ja es desmarcaven del projecte, com el regidor republicà del Prat de Llobregat. També la CUP, el principal soci de l'executiu català, així com dirigents de Podem i les organitzacions ecologistes. Tots ells crítics amb les afectacions que podia tenir en l'espai natural protegit de la Xarxa 2000 i l'impacte en el model econòmic i turístic.\nLa presentació el 3 de setembre del projecte final d'Aena va agreujar, encara més, les divisions dins dels dos governs. El pla detallava l'ampliació de la tercera pista de l'aeroport en direcció est, afectant de manera directa la zona protegida de la Ricarda. Tota aquesta falta de consens va desembocar ahir a la tarda en l'anunci de la ministra de Transports de suspendre la inversió de 1.700 milions d'euros. Justificant-ho per la "falta de consens i confiança entre executius" i llançant la pilota a la teulada de la Generalitat, a qui instava a construir un consens "nítid i sense fissures" entre els socis del Govern.\nLa unitat que demana la Moncloa també denota fissures en la part espanyola. Però amb la seva decisió de paralitzar l'ampliació, la Moncloa vol desplaçar cap a Catalunya, i concretament cap al Govern Aragonès, el desgast que suposa aturar el projecte. Sabent molt bé que la decisió reobriria ferides tendres en l'executiu català i trauria el focus de les mateixes divisions en el govern espanyol, que també s'han evidenciat. Ahir, la vicepresidenta segona, Yolanda Díaz, definia com "una gran notícia" l'anunci de la ministra de Transports. Aquest matí, la mateixa Díaz, en una visita a La Ricarda, presumia d'haver treballat "en silenci" per aturar la inversió i tornava a celebrar públicament, i davant els mitjans de comunicació, la paralització del projecte. En la mateixa línia s'ha expressat l'alcaldessa de Barcelona, Ada Colau, o la líder dels comuns al Parlament, Jèssica Albiach. Totes dues dirigents ja s'havien posicionat contràries a l'ampliació del Prat des d'un principi.\nPel que fa a la part catalana, els dos grans protagonistes, Junts i ERC, han tornat a escenificar diferències. Per una banda, el dirigent de Junts, Jordi Sánchez, ha disparat contra els republicans per les "afirmacions evitables i populistes" i pels anuncis d'assistir a les mobilitzacions del dia 19 de setembre contra l'ampliació del Prat d'alguns membres de l'executiu. D'altra banda, la principal crítica ha estat contra el govern espanyol, acusant-lo de "deslleial" i considerant la paralització del projecte com un "incompliment enormement transcendent". Fins al punt que Junts ha instat els republicans a coordinar-se per fer caure l'executiu de Pedro Sànchez. El dirigent de Junts ha explicat que ho traslladaran "en els pròxims dies" al president Aragonès per abordar-ho de manera "coordinada".\nEl president Aragonès no ha anat tan lluny. En una compareixença aquest matí, ha lamentat que l'Estat no havia complert amb el pacte de l'agost -tancat oralment, sense un document escrit, tal com va explicar NacióDigital el 4 d'agost- que implicava detallar en el Pla Director les obres d'ampliació, i no al DORA. Considera que l'Estat ha fet una maniobra de "pressió" perquè la part catalana accepti la proposta d'Aena. El president ha insistit en la necessitat de trobar una sortida amb "equilibri ambiental". No ha volgut donar per perduda la inversió i ha demanat a la Moncloa que "rectifiqui" perquè una injecció de 1.700 milions d'euros "no es decideix a partir de declaracions públiques", fent referència a l'argument de pes que ha exposat el govern espanyol per trencar amb l'acord.\nAixí doncs, la primera prova de foc del nou curs polític entre Madrid i Catalunya ha posat de manifest les dificultats existents entre les parts per arribar a consensos i acords. Tot això succeeix pocs dies abans del retrobament de la taula de diàleg Estat-Generalitat, on l'executiu català també arriba dividit. Junts ho observa amb escepticisme i Esquerra defensa asseure's. En tot cas, caldrà veure els resultats de tot plegat a l'espera també de les diferents trobades bilaterals entre octubre i desembre per efectuar traspassos sobre competències, finançament i estructures.\nA tot això, el president d'Aena, Maurici Laucena, ha explicat aquest dijous al matí en declaracions a Catalunya Ràdio que el projecte quedava aturat almenys els pròxims 5 anys i que "se'n tornaria a parlar si s'escau". Laucena ha afirmat que la decisió de suspendre el projecte ha estat únicament del govern de Pedro Sánchez i ha assenyalat la Generalitat com a únic responsable del desenllaç.\nPrimera descoordinació després de Vall d'en Bas\nLa paralització de l'ampliació de l'aeroport ha deixat al descobert els problemes de descoordinació que continuen caracteritzant la vida del Govern, malgrat els esforços fets en sentit contrari. Dissabte passat, el Govern va mantenir una trobada de convivència a la Vall d'en Bas, on va tancar files sobre el projecte del Prat. En aquesta reunió, el Govern de Pere Aragonès es va fer fort en situar la Ricarda com a línia vermella del projecte. Però sembla que l'entorn plàcid del Centre de Cultura i Natura Can Trona no va ser suficient per allunyar les picabaralles internes.\nPerò així que es va conèixer la decisió de paralitzar l'ampliació, van rebrotar les tensions. El vicepresident Puigneró va explicitar malestar per les reaccions de diversos membres de l'executiu en contra de l'ampliació i pel fet que alguns havien anunciat que anirien a les manifestacions del 19 de setembre. Puigneró també va criticar expressament el president de la Generalitat per unes piulades que "no ajudaven" a assolir l'acord.\nTres posicions en el front econòmic\nEl moviment efectuat pel govern espanyol també ha evidenciat l'existència de posicions molt divergents en el món econòmic, després d'una etapa en què s'havia aconseguit certa cohesió en el front empresarial. Sobretot a l'hora de buscar responsables. S'han evidenciat tres postures diferents: mentre Foment del Treball carrega contra la part catalana -i contra Podem-, la Cambra apunta a l'Estat i la Pimec reclama responsabilitat a tots els actors.\nEl president de Foment, Josep Sánchez Llibre, ha estat especialment dur contra la Generalitat, que ha jutjat que havia actuat amb "irresponsabilitat i negligència". Segons la gran empresa, ha estat un error greu posar la Ricarda al bell mig del debat i el Govern ha estat incapaç d'assolir un consens intern sobre el tema. Alhora, a Foment també han carregat de valent contra Podem i la decisió de la vicepresidenta Yolanda Díaz de visitar aquest dijous la Ricarda en companyia d'Ada Colau. Per cert, que després de la seva compareixença, Sánchez Llibre s'ha reunit amb Díaz a la seu de Foment.\nDes de la Cambra, el missatge ha estat ben diferent. La presidenta, Mònica Roca, promoguda per l'ANC, ha parlat de "mesura de pressió del govern espanyol", que ha actuat de manera "unilateral", i ha reivindicat de nou el traspàs de la gestió de l'aeroport del Prat a Catalunya, recordant que és així com funcionen la major part de grans aeroports, gestionats pels governs locals o els lands.\nLa Pimec, la patronal de la petita i mitjana empresa, ja es va pronunciar dimecres a la nit, amb un comunicat on repartia culpes i demanava "responsabilitat" a totes les administracions. El seu president, Antoni Cañete, evitava un posicionament d'hostilitat envers cap dels dos governs i demanava una reunió amb tots ells i amb els agents socials per salvar una inversió que considera crucial: "L'aeroport de Barcelona és un dels principals motors de competitivitat, ocupació i futur de Barcelona, Catalunya, Espanya i tota la regió euromediterrània".\nPer part dels sindicats, Comissions Obreres, que va demanar suport a l'acord del 2 d'agost, ha criticat "l'ús partidista" que les dues parts fan del projecte i ha demanat a tots dos governs que reprenguin les negociacions.\nLes cròniques de NacióDigital, Política, Raquel Sánchez, govern espanyol, aeroport del Prat, aeroport, Govern, Pere Aragonès, ampliació de l'aeroport, infraestructures, Jordi Puigneró\nPuigneró va amb un lliri a cada mà. Ha fet un pa com unes hòsties.\nPer Blai, nacionalista català. el 9 de setembre de 2021 a les 23:42\nA qui se li ocorre d'arribar a acords sense fer-ho per escrit! Fent-t'ho així els espanyols se'n retracten. se'n desdiuen; doncs imagina't si no és per escrit, si només és verbal!!!!\nNo sigueu il.lussos\nPer 11S14 el 9 de setembre de 2021 a les 23:00\nLa ampliació del Prat, no ha sigut ni mes ni menys que una Pestenaga a seguir, com tot el que escanya promet i no compleix, i torno a insistir, no sigueu il.lussos, es que encara no esteu escarmentats, es que no us han enganyat ja un munt de vegades, es que no os han promes l'oro i el moro, per quedar en no res, pero quina mena de polítics sou, titelles, ignorants, engreïts aixo sobretot, pero mes inocents que la Primavera, els fets ho corraboren.\nEns prenen el pèl i els d'aquí els aplaudiu\nPer Catalunya, la nació que accepta la pobresa el 9 de setembre de 2021 a les 22:12\nPregunto als ecologistes, a la vicepresidenta de Madrid, a la Colau, a l'alcalde del Prat, és que els avions de Madrid no contaminen?allà, que ja tenen un aeroport molt superior al del Prat, encara el faran créixer amb un milió sis-cent mil euros, que enrere quedarem a Catalunya. CUP, COMUNS,ERC i d'altres ecologistes esteu portant Catalunya a la pobresa. El que és curiós és que la majoria de vosaltres sou funcionaris amb el sou segur


Pis en venta a Olot, tipus àtic dúplex, exclusiu al centre de 150m² aprox., que consta de ampli rebedor, 4 habitacions, 3 dobles i 1 individual, amb armaris encastats, saló menjador espaiós amb llar de foc i amb sortida a balcó, cuina per fer-hi vida i sortida al rentador. Disposa de 2 banys complerts i 1 lavabo. Estudi gran a la part de dalt amb foc a terra i una sortida a terrassa de 50m² aprox. Calefacció de gas natural, aire condicionat en les dues plantes, ascensor i garatge gran. Molt assolellat i amb unes vistes excel·lents a la ciutat!


L'Ajuntament de Son Servera canvia la seva 'Seu Electrònica' i l'adapta a les noves tecnologies - Son Servera\nL'Ajuntament de Son Servera canvia la seva 'Seu Electrònica' i l'adapta a les noves tecnologies\nLa Regidoria de Modernització de l'Ajuntament de Son Servera ha posat en marxa la nova 'Seu Electrònica', on el principal canvi és que, a partir d'ara, per a qualsevol tràmit administratiu en línia amb l'Administració local serà imprescindible disposar d'un certificat digital acreditat (DNI electrònica, FNMT…).\nD'aquesta manera, amb aquesta nova 'Seu Electrònica' s'acompleix la Llei 39/2015 de procediment administratiu, on es recull, entre altres aspectes, la possibilitat de fer qualsevol tràmit en línia. En aquest sentit, recordem que ja anteriorment l'Ajuntament de Son Servera oferia la possibilitat de tramitar gestions telemàticament. S'afegeix ara, no obstant això, la funcionalitat de la notificació en seu, de manera que la tramitació podrà ser completament telemàtica de principi a fi.\nPer tal de facilitar a la ciutadania l'obtenció dels certificats digitals necessari, també s'estan duent a terme els tràmits necessaris perquè l'Ajuntament de Son Servera estigui acreditat com a oficina de registre reconeguda per part de la FNMT i pugui tramitar així aquests tipus de certificats.\nFinalment, i a causa d'aquests canvis s'han redistribuit els continguts de la 'Seu Electrònica'. En tot cas, si en endavant hi ha alguna informació que no localitzau o si en teniu problemes o dubtes, podeu posar-vos en contacte amb l'Ajuntament mitjançant el c/e següent: incidencies.portal@sonservera.es


Extinguixen un incendi forestal en Alacant que es va complicar pel fort vent\nLa ràpida intervenció dels bombers va evitar que es propagarà ràpidament i va afectar una hectàrea de matolls i bosc baix\ndilluns, 4 de gener 2021 - 21:25h\nEl fort vent va causar l'incident | Arxiu\nEsta vesprada de diumenge, 3 de gener, cap a les 19.30 hores, dos dotacions i la unitat rural del Servici de Prevenció, Extinció d'Incendis i Salvament de l'Ajuntament d'Alacant (SPEIS) es van desplaçar per a extingir un incendi forestal, iniciat en una zona situada entre el polígon de les Talaies i la Serreta, que es va complicar per les fortes ratxes de vent, i va afectar una hectàrea de matolls i bosc baix.\nFins al lloc de l'incendi es van desplaçar diferents patrulles policials, i huit bombers que a la seua arribada van iniciar amb celeritat l'extinció i l'atac sobre les flames.\nFonts del cos de bombers han informat que no es pot determinar si el foc ha sigut provocat. D'altra banda, les labors d'extinció es van complicar a causa de les fortes ratxes de vent, i es van allargar més d'una hora i mitja. L'incendi va afectar una hectàrea de bosc baix i matolls, evitant així que es propagarà per tota esta zona forestal.\n"Tràgic! Mor en un accident de trànsit en Torrevieja" "Descobrixen en Manises una nau amb peces de roba falsificades"


Professionals sanitaris reclamaran cada tarda el 5% del sou retallat - Empordà\nProfessionals sanitaris reclamaran cada tarda el 5% del sou retallat\nEl ple del Parlament ho va rebutjar el divendres amb vots en contra de JxCat i ERC\nEP 27.04.2020 | 19:00\nEl personal sanitari reclama recuperar part del salari. EP\nEl personal sanitari reclama recuperar part del salari.\nEl president del comitè d'empresa de l'Hospital Moisès Broggi de Sant Joan Despí (Barcelona), Christian Munné, ha anunciat que professionals sanitaris protestaran cada dia a les 20 hores davant dels hospitals per reclamar la tornada del 5% en els seus sous que se'ls va retallar el 2010 durant la crisi econòmica.\n"No ho entenem, ens sembla una incongruència del món polític", ha lamentat Munné en declaracions a Europa Press aquest dilluns, després que el ple del Parlament rebutgés el divendres una esmena de la CUP per incloure la dotació dels professionals sanitaris als Pressupostos amb vots en contra dels socis de Govern: JxCat i ERC.\n"Teníem una certa esperança que amb aquest projecte de Pressupostos es compensés. No entenem com una retallada es pot perpetuar deu anys", ha insistit Munné, que ha instat els dirigents a donar una explicació, en plena crisi pel coronavirus.\nHa celebrat els aplaudiments i el reconeixement social, a més de les possibles gratificacions per als professionals sanitaris arran de la pandèmia de coronavirus, però ha insistit a retirar la retallada del 5% del sou: "Ens sembla hipòcrita".\nSobre la reivindicació, ha defensat que "mentre els professionals tinguin forces" la protesta es farà cada tarda a les 20 hores -coincidint amb els aplaudiments de la ciutadania per homenatjar la tasca del personal sanitari-, i ha vaticinat que en altres centres com l'Hospital Clínic, l'Hospital del Mar de Barcelona i l'Hospital Santa Caterina de Salt (Girona) també es durà a terme.\nHa recordat que professionals d'aquests centres integren la Plataforma 5%, una entitat que ha reclamat la tornada del 5% del sou dels professionals sanitaris en ocasions anteriors i que confiava que els Pressupostos de 2020 "revertirien la retallada".\nTambé ha destacat que el Parlament va aprovar en 2019 una moció de la CUP sobre la precarietat laboral en el sector públic -que incloïa la recuperació del 5% del sou dels sanitaris- amb 14 vots a favor (comuns, CUP i PP) i 116 abstencions (Cs, JxCat, ERC i PSC-Units).\nAugmenten per tercer dia consecutiu els ingressos per coronavirus a Girona.\nNou repunt d'afectats per coronavirus a la Regió Sanitària de Girona.\nEl total de morts per Covid registrats per les funeràries a Catalunya arriba als 9.646.


Preocupació al sector hoteler pel fre a la Llei de l’allotjament turístic | BonDia Diari digital d'Andorra.\nEl retard en l’aprovació dels reglaments que han de desplegar la Llei de l’allotjament turístic està generant preocupació entre els hotelers. Les dues patronals del sector, la Unió Hotelera d’Andorra (UHA) i Autèntics Hotels d’Andorra (AHA), remarquen que sense aquests textos la llei no es pot aplicar i, per tant, l’impacte que es buscava quan es va redactar no s’està aconseguint. El principal maldecap per als hotelers són els apartaments turístics il·legals. La llei havia de regular aquest sector, que ha tingut un creixement important en els darrers anys. Gairebé vuit mesos després de la seva aprovació, però, la situació segueix igual.\nEl president de la Unió Hotelera d’Andorra, Manel Ara, recorda que el Govern es va comprometre a tenir els reglaments el mes de setembre de l’any passat. Posteriorment es va informar que estarien al novembre però ja som al març i l’entitat no en té cap notícia. Exposa que el reglament de classificació hotelera ja està enllestit tot i que desconeix l’estat en què es troba la resta, i va remarcar que la voluntat de l’executiu era publicar-los tots alhora. Ara afirma que com més es trigui a fer el desplegament reglamentari més es tardarà a aplicar la llei i a gaudir dels seus efectes. Així va apuntar que “si pensàvem que la llei ens aportaria unes qüestions positives, com ara poder fer front als apartaments il·legals, el retard en la seva entrada en vigor mitjançant els reglaments no és una cosa bona”. El president de la UHA va indicar que, per tant, tots els efectes positius que la llei aportarà, com la limitació de la competència deslleial abans anomenada o la millora de la planta d’allotjaments, encara no s’estan notant. “Res ha canviat des d’abans de l’entrada de la llei”, va exposar, i es va mostrar a l’espera que els reglaments s’aprovin com més aviat millor, amb els períodes d’adaptació que siguin necessaris.\nLa presidenta d’Autèntics Hotels d’Andorra, Cristina Canut, es va expressar en el mateix sentit i va indicar que “hem votat una llei, però a la pràctica seguim amb el mateix problema” perquè “els apartaments continuen sent un actor que ha agafat molt pes i que ha entrat a competir amb nosaltres, però que no està sotmès a la mateixa regulació”. Canut va declarar que dels reglaments en depèn el registre d’apartaments turístics. Per tant, fins que no estigui publicat el reglament dels apartaments, no tenen l’obligació de donar-se d’alta al registre, va dir. Per la presidenta de l’AHA, no és una situació gaire normal i va indicar que “com més es demori, pitjor”. En aquest sentit va assenyalar que “no és just que els apartaments no estiguin sotmesos a les mateixes regles del joc” que els hotels.\nCanut és conscient, però, que si el sector té dificultats per adaptar-se a la nova normativa té dret a demanar un període per complir-la. De fet, en els cas dels hotels, l’UHA va demanar cinc anys per adequar-se a la nova classificació. L’AHA també considera que cal almenys un any. En aquest sentit, Canut recorda que els establiments venen de deu anys en què no han pogut invertir i ara els cal temps. Des de les dues entitats es va exposar que, tenint en compte que ja tenen el reglament acordat amb el Govern, els establiments ja han començat a adaptar-se a les noves exigències, encara que la normativa no estigui aprovada.\nMalestar també entre els apartaments per la demora\nLes empreses que gestionen apartaments turístics també van expressar la seva inquietud pel retard en l’aprovació dels reglaments que han de permetre el desenvolupament de la Llei de l’allotjament turístic. Fonts del sector van remarcar que aquesta demora “preocupa”, ja que el que semblava que el novembre passat podia estar resolt encara és una incògnita. En el cas dels apartaments turístics, contràriament al que indiquen els hotelers, no s’ha començat a fer adequacions dels edificis i serveis, ja que no saben què establirà finalment el reglament que els regularà. En aquest sentit, les empreses d’apartaments turístics exposen que és complicat que algú s’atreveixi a invertir sense veure el reglament. Per això, es mostren a l’espera de la seva aprovació.


Carles Ariza presenta la seva mirada sobre la salut i la malaltia | Catalunya Religió\nCarles Ariza presenta la seva mirada sobre la salut i la malaltia\n(Fundació Pere Tarrés) Com es fa front a la pèrdua de la salut i l’aparició de la malaltia des d’un punt de vista social? Quin rol han de jugar els treballadors socials i els educadors en l’atenció de la salut? En el llibre 'Una mirada psicosocial a la salut i la malaltia', el professor de la Facultat d’Educació Social i Treball Social Pere Tarrés, Carles Ariza, intenta donar resposta a aquestes i altres qüestions sobre com encarar els temes de salut des d’una perspectiva social.\nAriza és llicenciat i doctor en Medicina i Cirurgia, especialista en Medicina Preventiva i Salut Pública i màster en Salut Pública. Treballa a l’Agència de Salut Pública de Barcelona com a cap del Servei d’Avaluació i Mètodes d’Intervenció i és professor a la Facultat d’Educació Social i Treball Social Pere Tarrés – URL. La presentació de l’autor anirà a càrrec del filòsof Josep Maria Esquirol, guanyador del Premi Ciutat de Barcelona 2015 i del Premi Nacional d’Assaig 2016 amb la seva obra 'La resistència íntima'. Esquirol, és professor de filosofia contemporània a la Universitat de Barcelona.\n'Una mirada psicosocial a la salut i la malaltia' és el tercer llibre de la Col·lecció Universitat i Acció Educativa, dirigida des de la Facultat d’Educació Social i Treball Social Pere Tarrés – URL i editada per Claret. Aquesta col·lecció té per objectiu oferir textos acadèmics sobre temàtiques pròpies de les professions socials i educatives, que siguin d’utilitat a estudiants i professionals en exercici.\nsalut, malaltia, mort, psicología, medicina, Barcelona, Societat, Blanquerna, Fundació Pere Tarrés